השופט המליץ לאמיר חצרוני ואורטל בן-דיין להתפשר; התבטאויות פומביות של השניים אינן מלמדות על נכונות כזו
בית-המשפט ממליץ לפרופ אמיר חצרוני ואורטל בן-דיין לפתור את הסכסוך ביניהם מחוץ לכתליו, כך עולה מהחלטתו מהשבוע שעבר של השופט אברהם טננבוים מבית-משפט השלום בירושלים. בתחילת החודש תבע פרופ חצרוני את בן-דיין אחרי שזו כתבה בעמוד הפייסבוק שלה כי הוא לקוח קבוע של בתי-זונות בדרום תל-אביב. הסטטוס של בן-דיין פורסם זמן קצר לאחר שפרופ חצרוני פירסם סטטוס משלו, שבו התייחס לנשים שהפגינו ב"מצעד השרמוטות" וטען כי הן אינן מושכות מינית בעליל. פרופ חצרוני הגיש לבית-המשפט תביעה בדרישה לפצותו ב-400 אלף שקל, תוך שהוא מדגיש כי אינו לקוח של בתי-זונות, לא כיום ולא בעבר. בשבוע שעבר קבע השופט טננבוים תאריכים להגשת כתב הגנה ודיון קדם-משפט. תוך כדי כך הוסיף השופט טננבוים בהחלטתו: "מומלץ לצדדים להידבר ביניהם משום שנראה לי שזהו ממין הסכסוכים שראוי שייפתרו בדרכי שלום". יצוין כי מאז הגשת התביעה, שני הצדדים התבטאו בנוגע אליה בעמודי הפייסבוק שלהם. מלשון ההתבטאויות קשה ללמוד כיצד יגיעו להסכמות ויימנעו ממשפט. 5472-07-13